O‘zbekistonlik astronom Fransiyaning Akademik Palma ordeni nishondori bo‘ldi

O‘zbekiston Respublikasi Fanlar Akademiyasi Astronomiya instituti direktori, fizika-matematika fanlari doktori, professor Egamberdiyev Shuxrat Abdumannopovichni Fransiya Respublikasining Fahriy Akademik Palma ordenini oldi, deb xabar bermoqda Fanlar Akademiyasi rasmiy sayti.

Unga Akademik Palma ordeni nishondori unvoni berilgani haqidagi Farmonga Fransiya Bosh vaziri 2015-yilning 1-yanvarida imzo chekkan, professor Egamberdiyev Sh.A. bu unvonga O‘zbekiston Respublikasi va Fransiya Respublikasi o‘rtasidagi astronomiya va astrofizika sohasida ilmiy hamkorlikni rivojlantirishga qo‘shgan hissasi tufayli sazovor bo‘ldi.
Professor Egamberdiyev Sh.A. 1987-yilda shtab-kvartirasi Fransiyaning Nitssa Universitetida joylashgan IRIS (International Research on the Interior of the Sun) xalqaro dastur doirasida O’zbekistonda Quyoshni global akustik tebranishlarini tadqiq etish bo‘yicha yangi ilmiy yo‘nalishga asos soldi. IRIS loyihasi va uning butun dunyo bo‘ylab joylashgan oltita tarmog‘i Quyoshning ko‘p yillik va uzluksiz vaqt oralig’ida global tebranishini olish uchun mo‘ljallangan. Salkam 20 yil maboynida Egamberdiyev Sh.A. IRIS loyihasining faol a’zosi va ma’lumotlarni qayta ishlash, kalibrovka va tahlil guruhining raisi bo‘ldi. O‘zining yuksak kasbiy mahorati va rahbarlik qobiliyati tufayli professor Egamberdiyev Sh.A. ilmiy guruhi bilan birga olamshumul muvaffaqiyatlarga erishdi va O’zbekistonning Kumbel tog‘idagi IRIS stantsiyasidagi oltita tarmoq ichida eng ko‘p kuzatish o’tkazdi va butun davr ichida IRIS loyihasining ma’lumotlar bazasi uchun 40% ga yaqin materialni taqdim etdi.
Professor Egamberdiyev Sh.A. jahon astronomik ilmiy jamoatchilik o‘rtasida katta nufuz va hurmatga ega. U Xalqaro Astronomiya Jamiyati, Yevropa-Osiyo astronomik Jamiyat ahzosi.  U 2002−2003-yillarda 28 mamlakat a’zo bo‘lgan Osiyo fanlar Akademiyasi Birlashmasining Bosh Kotibi etib saylangan.
Professor Egamberdiyev Sh.A. hozirda ham Fransiyaning yetakchi astronom va astrofiziklari bilan do’stona ilmiy munosabatlarni saqlab kelmoqda, bu mamlakat fani madaniyati oldidagi yuksak xizmatlarni hisobga olgan holda Fransiya hukumati yuqorida tilga olingan orden bilan taqdirladi.
Akademik palma ordeni tarixiga nazar tashlasak, uni 1808-yilning 19-martida imperator Napoleon I Bonapart Parij Universiteti va ba’zi litseylarning akademik va professorlar uchun ta’sis etgandan beri, o‘z egalariga topshirilib kelinmoqda. Akademik palma ordeni Fransiyaning ta’lim va fan sohasida xizmatlari uchun beriladigan eng yuksak nishonlardan biri hisoblanadi, uning ikkinchi nomi, Fahriy legion ordeniga o‘xshash, “Alvon rang legion”, deb ataladi.
Hozirgi vaqtda Akademik palma ordeni bilan Fransiyaning xalq ta’limini  rivojlanishiga hissa qo‘shgan o‘qituvchilari va o‘qituvchilar jamiyati a’zolari, shuningdek, Fransiya bilan fan va madaniyat sohasida hamkorlik qilgan chet ellik kishilar ham taqdirlanishi mumkin.
Professor Sh.A. Egamberdiyevning Akademik Palma ordeni va diplomi bilan taqdirlanish marosimi Fransiyaning O‘zbekistondagi elchixonasida 2015-yilning 6-fevral kuni bo‘lib o‘tadi.